Να θεσπίσει τους κανόνες και τους όρους όσον αφορά το έργο του Ευρωπαίου Διαμεσολαβητή. Αυτοί είναι γνωστοί ως καθεστώς του Διαμεσολαβητή. Ο Ευρωπαίος Διαμεσολαβητής: πρέπει να είναι εντελώς ανεξάρτητος και να μη δέχεται εξωτερικές οδηγίες· συμβάλλει στην αποκάλυψη περιπτώσεων κακοδιοίκησης* από θεσμικά και λοιπά όργανα και οργανισμούς της Ευρωπαϊκής Ένωσης (ΕΕ)· κάνει συστάσεις και προτείνει τρόπους για την επίλυση ενός ζητήματος, όταν κρίνεται ενδεδειγμένο· δεν μπορεί να αμφισβητήσει την απόφαση ή την αρμοδιότητα ενός δικαστηρίου, συμπεριλαμβανομένου του Δικαστηρίου της Ευρωπαϊκής Ένωσης· συνεργάζεται με εθνικές και ευρωπαϊκές αρχές κατά την εκτέλεση των καθηκόντων τους. Καταγγελίες Κάθε πολίτης της ΕΕ ή φυσικό ή νομικό πρόσωπο που κατοικεί, ή έχει την καταστατική του έδρα, σε κράτος μέλος της ΕΕ μπορεί να υποβάλει καταγγελία απευθείας στον Ευρωπαίο Διαμεσολαβητή, ή μέσω ενός βουλευτή του Ευρωπαϊκού Κοινοβουλίου. Οι καταγγελίες από άλλο πρόσωπο ή αρχή δεν είναι γίνονται δεκτές. Το πρόσωπο που υποβάλλει την καταγγελία πρέπει να το κάνει εντός δύο ετών από την ημερομηνία κατά την οποία τα γεγονότα περιήλθαν σε γνώση του, και πρέπει να έχει ήδη πραγματοποιήσει τα ενδεδειγμένα διαβήματα προς τον σχετικό οργανισμό. Ο Διαμεσολαβητής απορρίπτει μια καταγγελία εάν δεν εμπίπτει στις αρμοδιότητές του ή εάν είναι προδήλως αβάσιμη και ενημερώνει το θεσμικό όργανο όταν κηρύξει μια καταγγελία παραδεκτή. Οι καταγγέλλοντες που ανήκουν στο προσωπικό της ΕΕ πρέπει να έχουν εξαντλήσει όλες τις εσωτερικές διοικητικές διαδικασίες πριν τις υποβάλουν στον Ευρωπαίο Διαμεσολαβητή. Ο Ευρωπαίος Διαμεσολαβητής ενημερώνει τους καταγγέλλοντες σχετικά με τις ενέργειες που έγιναν και προσπαθεί να επιλύσει το ζήτημα κακοδιοίκησης από κοινού με το σχετικό θεσμικό όργανο. Αν μια λύση ικανοποιεί τον καταγγέλλοντα και το θεσμικό όργανο, η υπόθεση κλείνει. Έρευνες Ο Ευρωπαίος Διαμεσολαβητής μπορεί να διεξάγει έρευνες είτε με δική του πρωτοβουλία είτε μετά από καταγγελία, ενώ ενημερώνει το σχετικό θεσμικό όργανο. Οι έρευνες με δική του πρωτοβουλία εστιάζονται κυρίως σε επανειλημμένες, συστημικές ή ιδιαίτερα σοβαρές περιπτώσεις κακοδιοίκησης, αντιμετωπίζοντάς τες ως ζήτημα δημόσιου συμφέροντος, και στη συνέχεια μπορεί να προτείνει βέλτιστες πρακτικές. Παρέχεται προστασία από αντίποινα σε πληροφοριοδότες δημοσίου συμφέροντος που κοινοποιούν στοιχεία στον Ευρωπαίο Διαμεσολαβητή τα οποία οδηγούν στη διεξαγωγή έρευνας. Παρακολούθηση Ο Ευρωπαίος Διαμεσολαβητής ενημερώνει το σχετικό θεσμικό όργανο αν διαπιστωθεί πρόβλημα κακοδιοίκησης και, εφόσον απαιτείται, κάνει συστάσεις. Το θεσμικό όργανο μπορεί να απαντήσει στον Ευρωπαίο Διαμεσολαβητή, κανονικά εντός τριών μηνών. Αν δεν το κάνει, η έρευνα περατώνεται και ο Ευρωπαίος Διαμεσολαβητής διαβιβάζει την έκθεσή του σε όλους τους ενδιαφερόμενους. Ο Ευρωπαίος Διαμεσολαβητής υποβάλλει έκθεση στο Ευρωπαϊκό Κοινοβούλιο στο τέλος κάθε ετήσιας συνόδου σχετικά με το αποτέλεσμα των ερευνών. Αυτή η έκθεση περιλαμβάνει μια αξιολόγηση της συμμόρφωσης με συστάσεις, προτεινόμενες λύσεις και βελτιώσεις, και λεπτομέρειες υποθέσεων που αφορούν παρενόχληση, καταγγελία δυσλειτουργιών και συγκρούσεις συμφερόντων. Πληροφορίες Τα θεσμικά και λοιπά όργανα και οι οργανισμοί της ΕΕ και οι σχετικές εθνικές αρχές πρέπει να παρέχουν στον Ευρωπαίο Διαμεσολαβητή, χωρίς καθυστέρηση, τυχόν πληροφορίες που ζητούνται στο πλαίσιο μιας έρευνας. Οι πληροφορίες, που υπόκεινται σε επαγγελματικό απόρρητο, αφορούν όλα τα έντυπα και ηλεκτρονικά έγγραφα, συμπεριλαμβανομένου του διαβαθμισμένου υλικού της ΕΕ —με ορισμένες προϋποθέσεις. Ο Ευρωπαίος Διαμεσολαβητής μπορεί να υποβάλλει ερωτήσεις σε αξιωματούχους της ΕΕ για γεγονότα που σχετίζονται με έρευνα που βρίσκεται σε εξέλιξη. Ο Ευρωπαίος Διαμεσολαβητής επεξεργάζεται αιτήματα για δημόσια πρόσβαση σε έγγραφα, εκτός από αυτά που συγκεντρώνονται κατά τη διάρκεια έρευνας. Γενικοί όροι Το Ευρωπαϊκό Κοινοβούλιο εκλέγει (και μπορεί να απαλλάξει από τα καθήκοντά του) τον Ευρωπαίο Διαμεσολαβητή, που είναι δυνατόν να επαναδιοριστεί στην αρχή της κοινοβουλευτικής περιόδου. Ο Ευρωπαίος Διαμεσολαβητής: πρέπει να είναι πολίτης της ΕΕ, με πλήρη αστικά και πολιτικά δικαιώματα, και να μην έχει διατελέσει μέλος εθνικού κοινοβουλίου ή του Ευρωπαϊκού Κοινοβουλίου ούτε να έχει εργαστεί στο Ευρωπαϊκό Συμβούλιο ή στην Ευρωπαϊκή Επιτροπή στα δύο χρόνια που προηγούνται της δημοσίευσης της πρόσκλησης υποβολής υποψηφιοτήτων· κατά τη διάρκεια της θητείας του δεν επιτρέπεται να ασκεί άλλα πολιτικά ή διοικητικά καθήκοντα, ή οποιαδήποτε άλλη επαγγελματική δραστηριότητα, αμειβόμενη ή μη· έχει τις ίδιες αποδοχές και αποζημιώσεις και την ίδια σύνταξη με έναν δικαστή του Δικαστηρίου της Ευρωπαϊκής Ένωσης· διαθέτει επαρκή προϋπολογισμό και γραμματεία για τη διασφάλιση της ανεξαρτησίας του και για την εκτέλεση των καθηκόντων του· εδρεύει στο Στρασβούργο. Ο κανονισμός καταργεί και αντικαθιστά την απόφαση 94/262/ΕΚΑΧ, ΕΚ, Ευρατόμ.